b'\n_START_ARTICLE_\nGringo (Willenpart)\n_START_SECTION_\nPovzetek\n_START_PARAGRAPH_\nV priseljenskem domu v Buenos Airesu se Jo\xc5\xbee pripravlja na beljenje sobe, \xc5\xa0tefa pospravlja kov\xc4\x8dke, vmes se s sosedami pogovarjata o te\xc5\xbeavah, ki jih povzro\xc4\x8da predvsem njihovo nerazumevanje in/ali napa\xc4\x8dna uporaba \xc5\xa1pan\xc5\xa1\xc4\x8dine, ki se je priseljenci \xc5\xa1e niso nau\xc4\x8dili. Samozavestni Jo\xc5\xbee re\xc5\xa1uje jezikovne probleme sam, \xc4\x8de pa se zadeve le preve\xc4\x8d zapletejo, potrka z metlo ob strop in vpra\xc5\xa1a profesorja, ki \xc5\xa1pan\xc5\xa1\xc4\x8dino obvlada. Pojavi se Perez v spremstvu snahe, da bi pregledal pipe v stanovanju, ker je poraba vode sumljivo velika. \xc5\xa0tefa, ki ne razume niti besedice, le pritrjuje in hodi za njim, \xc5\xbeivahna Celestina pa dela dru\xc5\xbebo Jo\xc5\xbeetu; \xc5\xa0tefi to ni prav, boji se Jo\xc5\xbeetovega\xc2\xa0\xc2\xbbgovora z rokami\xc2\xab, kajti punca je zelo \xc4\x8dedna. Jo\xc5\xbeetu je od sile v\xc5\xa1e\xc4\x8d, rad bi ji povedal kaj lepega in prijaznega, hvali njene roke, o\xc4\x8di, obleko. Tu pa njegov ro\xc4\x8dni govor odpove, za svojo \xc4\x8dast ob\xc4\x8dutljiva Celestina ne dovoli, da bi se je dotaknil. Tudi \xc5\xa0tefa in Perez zapadata v vrsto komi\xc4\x8dnih jezikovnih nesporazumov in ko gospodar popravi pu\xc5\xa1\xc4\x8dajo\xc4\x8do pipo, ga \xc5\xa0tefa povabi na kavo. Perez vljudno kramlja, govori o spiritizmu, tem da je duhovnik (cura), ki je pri\xc5\xa1el (vino) s priseljenci, zelo simpati\xc4\x8den, in \xc5\xa0tefa, ki njegove besede razume tako, da ju iz simpatije vabi na kuro in vino, je nad njim navdu\xc5\xa1ena. Medtem Jo\xc5\xbee, ki je bil od profesorja zvedel, kako se re\xc4\x8de\xc2\xa0\xc2\xbbmajica\xc2\xab\xc2\xa0(remera), ni pa dobro sli\xc5\xa1al, Celestini udvorljivo pove, da je lepa kurba (ramera). Vro\xc4\x8dekrvna Kordov\xc4\x8danka za\xc4\x8dne kri\xc4\x8dati na vse grlo in Jo\xc5\xbeeta po\xc5\xa1teno obdela s \xc4\x8dopi\xc4\x8dem in barvo. Perez prestra\xc5\xa1eno spra\xc5\xa1uje, kaj se je zgodilo, dokler \xc5\xa0tefa, ki se na \xc5\xbeenske stvari spozna malo bolje, ne re\xc5\xa1i nesporazuma. Celestini je takoj \xc5\xbeal, Jo\xc5\xbeetu se iskreno opravi\xc4\x8di, Perez pa ljubeznivo doda, naj se obrnejo kar nanj, \xc4\x8de kaj potrebujejo (si precisa algo). Zdaj se razjezi \xc5\xa0tefa: nje \xc5\xbee ne bo nih\xc4\x8de zmerjal za presico! Za\xc5\xbeene se v Pereza in ga mikasti, Celestina kri\xc4\x8di, Jo\xc5\xbee pa tol\xc4\x8de z metlo ob strop in pani\xc4\x8dno spra\xc5\xa1uje:\xc2\xa0\xc2\xbbProfesor, presica, presica?\xc2\xab\xc2\xa0Profesor, ki misli, da ga Jo\xc5\xbee zmerja, se ogor\xc4\x8den nad tolik\xc5\xa1no nehvale\xc5\xbenostjo spravi nadenj.'